กสิกรไทยตั้งเป้ากวาดรายย่อยโต 19%
โพสต์ทูเดย์-ธนาคารกสิกรไทย ชูแผนธุรกิจรายย่อยปีหน้าพัฒนา 3 มิติ ครองอันดับหนึ่งในใจลูกค้า ตั้งเป้าขยายฐานลูกค้าเพิ่มอีก 19% สินเชื่อโต 15% ค่าธรรมเนียมเพิ่ม 36% และเงินฝากเพิ่ม 10%
17 ธ.ค. 2552

โพสต์ทูเดย์-ธนาคารกสิกรไทย ชูแผนธุรกิจรายย่อยปีหน้าพัฒนา 3 มิติ ครองอันดับหนึ่งในใจลูกค้า ตั้งเป้าขยายฐานลูกค้าเพิ่มอีก 19% สินเชื่อโต 15% ค่าธรรมเนียมเพิ่ม 36% และเงินฝากเพิ่ม 10% 
นายกฤษฎา ล่ำซำ รองกรรมการผู้จัดการ ธนาคารกสิกรไทย เปิดเผยว่า ผลการดำเนินการของกลุ่มลูกค้ารายย่อยปี 2552 มีอัตราการเติบโตสูงกว่าระบบธนาคารพาณิชย์ไทย ปัจจุบันมีฐานลูกค้ารายย่อยประมาณ 7.7 ล้านราย มีสินเชื่อธุรกิจลูกค้าบุคคลรวม 154,000 ล้านบาท เพิ่มขึ้น 9% โดยสินเชื่อเพื่อที่อยู่อาศัยมียอดสูงสุดรวม 122,000 ล้านบาท เพิ่มขึ้น 9% สินเชื่อผู้บริโภค 10,000 ล้านบาท เพิ่มขึ้น 16% สินเชื่อบัตรเครดิต 22,000 ล้านบาท เพิ่มขึ้น 7% มีหนี้ไม่ก่อให้เกิดรายได้ (เอ็นพีแอล) ที่ 2.1% ซึ่งต่ำกว่าระบบ และมียอดเงินฝากรวม 7.3 แสนล้านบาท เพิ่มขึ้นเล็กน้อย 
ทั้งนี้ ธนาคารมีรายได้จากค่าธรรมเนียมจากธุรกิจลูกค้ารายย่อยรวมประมาณ 11,000 ล้านบาท เพิ่มขึ้นประมาณ 20% โดยธุรกิจแบงก์แอสชัวรันซ์ เติบโตสูงสุดประมาณ 56% รองลงมาได้แก่ ค่าธรรมเนียมด้านการโอนเงิน เติบโต 27% และการขายกองทุนเพิ่ม 23%
สำหรับ ปี 2553 ธนาคารตั้งเป้าเพิ่มจำนวนลูกค้าเป็น 9.2 ล้านราย หรือเพิ่มขึ้น 19% ยอดสินเชื่อธุรกิจลูกค้าบุคคลเพิ่มขึ้นประมาณ 22,000 ล้านบาท หรือ 15% โดยสินเชื่อผู้บริโภคเพิ่มขึ้นสูงสุด 47% รองลงมาคือ สินเชื่อเพื่อที่อยู่อาศัย 13% และสินเชื่อบัตรเครดิต 7% มียอดสินเชื่อไม่ก่อให้เกิดรายได้ (NPLs) ที่ 2.3% ยอดเงินฝากโตอีก 10%
ส่วนรายได้จากค่าธรรมเนียมตั้งเป้า 15,000 ล้านบาท เพิ่มขึ้น 36% โดยธุรกิจแบงก์แอสชัวรันซ์ เติบโตสูงสุดประมาณ 100% ค่าธรรมเนียมด้านการโอนเงิน 56% การขายกองทุน 43% และจากบัตรเอทีเอ็มและบัตรเดบิตที่เพิ่มขึ้น 32%
นายกฤษฎา กล่าวว่า กลยุทธ์ครองใจลูกค้าอันดับ 1 ธนาคารจะยกระดับใน 3 มิติ คือ การสร้างความประทับใจทุกด้านที่ลูกค้าสัมผัส พัฒนาบริการสู่สังคมเทคโนโลยี และร่วมกับพันธมิตรให้บริการลูกค้าแบบบูรณาการ ไม่เพียงแต่ให้บริการทางการเงินเท่านั้น